Diari Oficial de la Generalitat Valenciana


Sumari del DOGV 5936, del 20-01-2009 (2009/58)

RESOLUCIÓ de 7 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Baxter SL, per a establir el marc d'exercici d'activitats de cooperació en matèria sanitària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5936

Data del DOGV
:   20-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/58


Data del document
:   07-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * cooperació administrativa
    * empresa privada
    * indústria farmacèutica
    * política sanitària

RESOLUCIÓ de 7 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Baxter SL, per a establir el marc d'exercici d'activitats de cooperació en matèria sanitària. [2009/58]  
 La Conselleria de Sanitat, l'Agència Valenciana de Salut i Baxter SL, han subscrit, després de la tramitació prèvia reglamentària, el 9 de desembre de 2008, el Conveni marc de col·laboració per a establir el marc d'exercici d'activitats de cooperació en matèria sanitaria.  
D'acord amb el que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1696/2008, i que figura com a annex d'esta resolució.  
Valencia, 7 de gener de 2009.- El director general de Relacions amb les Corts i Secretariat del Consell. Ángel Mompó Romero.  
   
Conveni marc de col·laboració entre la Conselleria de Sanitat de la Generalitat, l'Agència Valenciana de Salut i Baxter, SL, per a establir el marc d'exercici d'activitats de cooperació en matèria sanitària  
València, 9 de desembre de 2008  
Reunits  
D'una part, Manuel Cervera Taulet, com a conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol i com a president del Consell d'Administració de l'Agència Valenciana de Salut, en representació de l'agència, d'acord amb la delegació de competències aprovada per l'Acord d'1 de febrer de 2007, de l'esmentat Consell d'Administració, publicat en el Diari Oficial de la Comunitat Valenciana número 5.453, de 19 de febrer de 2007, facultat per a la firma del present conveni marc per Acord del Consell de 5 de desembre de 2008.  
I d'una altra part, Manuel Moreno Úbeda i Caridad González Company com a representants de Baxter, SL, amb domicili a Riba-roja de Túria, València, Polígon Industrial Sector 14, carrer Pouet de Camilo número 2 i amb CIF B-46012696, que actuen en nom i representació d'esta empresa, per raó de l'escriptura d'apoderament atorgada davant del notari de València, Antonio Soto Bisquert, el dia 30 de juny de 2003, amb el número 1257.  
Les parts reunides es reconeixen plena capacitat per a subscriure este conveni i   
Manifesten  
I. Que correspon a la Conselleria de Sanitat, la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïdes esta comunitat autònoma pels articles 49.11 i 54 de l'Estatut d'Autonomia, i que és un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, entenent per això el conjunt de servicis preventius i de promoció i manteniment de la salut dirigits als ciutadans  
En este sentit, és l'Agència Valenciana de Salut la que, d'acord amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.   
II. Que Baxter, SL, és una companyia de productes mèdics, compromesa amb la societat i amb els professionals mèdics i els seus pacients a través de la investigació i el desenrotllament de solucions terapèutiques innovadores, per al tractament de situacions mèdiques complexes que ajuden a salvar i millorar vides. Al mateix temps, treballa amb institucions públiques i privades, interessades a vetlar per l'atenció de la salut i col·labora en campanyes internacionals per a millorar les condicions de vida i de salut dels més desfavorits.  
III. Que per a millorar la qualitat de les prestacions d'atenció sanitària, els poders públics han d'impulsar la col·laboració i cooperació amb les entitats privades que tinguen entre els seus objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut, i que este conveni marc constituïx un pas més per a aconseguir eixe objectiu.  
IV. Que es produïx una confluència en els seus objectius i que l'establiment d'una col·laboració entre les parts en matèries d'investigació, prevenció i promoció de la salut, redundarà en una millora significativa de la qualitat de la salut de la població a la Comunitat Valenciana, i en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
V. Que estan decidides a establir i intensificar relacions de col·laboració i cooperació, i particularment, subscriure convenis específics de col·laboració, com a via operativa idònia per a la consecució dels seus fins comuns, sobre la base del principi de respecte a l'autonomia de la voluntat de les parts com a criteri rector per a l'èxit d'una fructífera cooperació.  
Per tot això que s'ha exposat, les parts convenen a subscriure el present conveni que estarà sotmés a les següents:  
Clàusules  
Primera. Objecte del conveni  
És objecte del present conveni l'establiment d'un marc comú de col·laboració entre la Conselleria de Sanitat de la Generalitat, l'Agència Valenciana de Salut i Baxter, SL, en aquelles activitats que contribuïsquen, directament o indirectament, a una millora de la qualitat de les prestacions d'atenció sanitària del Sistema de Salut de la Comunitat Valenciana i, per tant, a una millora de la qualitat de vida de la població de la Comunitat.  
Segona. Compromisos  
1. El present conveni marc es desenrotllarà per mitjà de la subscripció de convenis específics de col·laboració, entre totes les parts firmants o alguna, segons l'objecte de cada conveni. Els convenis específics han de considerar, entre altres, l'objecte del conveni, les obligacions de les parts, descripció de les actuacions, finançament, forma de pagament i duració del conveni específic. Les propostes de convenis específics han de ser estudiades i informades per la comissió de seguiment del present conveni marc abans de ser sotmeses a l'aprovació de les parts. La Conselleria de Sanitat i l'Agència Valenciana de Salut, en els seus respectius àmbits d'actuació i com a conseqüència d'eixa participació prevista, ha d'incorporar junt amb el seu logotip, el de Baxter, SL, donant a conéixer la procedència dels fons obtinguts, en tots els actes públics o privats relacionats amb cada un dels projectes, així com en els materials, que derivats dels projectes, foren generats com a informació pública.  
2. Les activitats objecte de col·laboració entre la Conselleria de Sanitat, l'Agència Valenciana de Salut i Baxter, SL, seran:  
a) Col·laboració en el projecte per a la implantació a la Comunitat Valenciana d'un Centre de Preparació de Mescles Intravenoses que prestaria als hospitals un servici cost eficient d'alta qualitat que incrementaria la seguretat dels pacients i del personal sanitari. Per a això comptarà amb el suport institucional necessari en l'àmbit normatiu per a la posada en marxa.  
b) Col·laboració amb l'estratègia de millora del benestar del pacient quirúrgic a través d'iniciatives de prevenció de la malnutrició del pacient quirúrgic, el desenvolupament d'estratègies que faciliten el tractament del dolor agut postoperatori, i programes de formació en la prevenció de complicacions quirúrgiques.  
c) Col·laboració en l'àmbit de Salut Pública per mitjà de fòrums i projectes d'investigació i inversió en l'àrea de vacunes.  
d) Col·laboració en desplegament d'estratègies en el tractament de la Insuficiència Renal Crònica que contribuïsquen a la sostenibilitat, a la generació d'estalvis al sistema sanitari i a la millora de la qualitat de vida dels pacients tractats en el seu domicili, amb la implantació de mesures que afavorisquen la diàlisi domiciliària a la Comunitat Valenciana, i, per tant, acostant el tractament al domicili dels pacients.  
e) Col·laboració en el desenrotllament de sistemes de gestió i seguretat dels pacients, a través de l'avaluació de nous sistemes automatitzats de dispensació de medicaments, i per mitjà de la busca de sinergies en les aplicacions informàtiques i mòduls de suport assistencial.   
f) Col·laboració i suport institucional per a la promoció i realització d'iniciatives de Sostenibilitat i Responsabilitat Social Corporativa (RSC), que afavorisquen el desenvolupament sostenible i generen un impacte positiu dins de la Comunitat Valenciana.  
g) Qualsevol altra activitat que en el si de la comissió de seguiment es propose, per incidir directament o indirectament en la millora de la salut.  
Tercera. Comissió de seguiment  
1. A fi de garantir el compliment d'este conveni de col·laboració, es crea una comissió de seguiment integrada per quatre membres, dos en representació de la Conselleria de Sanitat i Agència Valenciana de Salut i dos en representació de Baxter, SL.  
2. La comissió de seguiment es reunirà dos vegades a l'any i sempre que ho sol·licite qualsevol de les parts. Està comissió té com a funcions la proposta, seguiment i control de les actuacions que s'han de fer.  
Quarta. Aportacions econòmiques  
El present conveni marc de col·laboració no comporta cap despesa per a les parts. Les aportacions econòmiques pels costos que genere la col·laboració de les parts seran avaluades i acordades per elles mateixes per a cada un dels convenis específics que es formalitzen.  
Cinquena. Propietat intel·lectual  
La propietat intel·lectual derivada dels treballs que es puguen dur a terme amb motiu del present conveni romandrà subjecte a les disposicions legals vigents aplicables en la matèria. Pel que fa als drets inherents a l'autoria s'atorgarà el reconeixement corresponent a qui haja intervingut en l'execució dels treballs mencionats i tindrà el dret moral d'autor.  
Sisena. Vigència  
La duració del present conveni marc de col·laboració és de cinc anys a partir de la data de la firma, i es pot prorrogar tàcitament pel mateix període.  
Setena. Resolució  
Són causes de resolució del present conveni marc l'acord mutu de les parts, així com l'incompliment, prèvia denúncia de qualsevol de les firmants, comunicada de forma fefaent com a mínim amb dos mesos d'antelació.   
Huitena. Règim aplicable i jurisdicció  
El present conveni té naturalesa administrativa i les qüestions litigioses a què pogueren donar lloc la interpretació i compliment, i que no hagen pogut ser resoltes per la comissió de seguiment, quedaran sotmeses al coneixement i resolució de la jurisdicció contenciosa administrativa.  
I en prova de conformitat amb el que s'ha exposat i acordat, firmen el present conveni marc de col·laboració en triple exemplar en el lloc i la data assenyalats en l'encapçalament.  
El conseller de Sanitat. Manuel Cervera Taulet  
Representants de Baxter, SL. Manuel Moreno Úbeda. Caridad González Company